
MICy: egy új módszer az antibiotikum rezisztenciaprofil gyors megállapítására

Bevezetés: A korán elkezdett és személyre szabott antibiotikum terápia életet menthet a szeptikus betegek esetében. A gyors és adekvát gyógyszerválasztás rövidíti az ápolási idő hosszát, mérsékli az antibiotikum rezisztencia terjedésének sebességét, redukálja a kórházi mortalitást és csökkenti az intenzív terápiás osztályok kiadásainak mértékét is. Ezért kiemelt fontosságú az empirikusról a célzott terápiára való mielőbbi átváltás.
Célunk volt ezért egy olyan módszer megalkotása, mely minél korábban, akár néhány órán belül lehetővé teszi a hatékony antibiotikum terápia elkezdését, legalább egy nappal korábban, mint a klinikai mikrobiológia által jelenleg is használt hagyományos módszerek.
Módszerek: A Semmelweis Egyetem Aneszteziológiai és Intenzív Terápiás Klinika Központi Intenzív Osztályán kezelt betegektől származó bronchoalveolaris lavázsból származó vizsgált baktériumokat beoltottuk 96 lyukú Müller-Hinton táptalajt tartalmazó mikrolemezekre, melyek a vizsgált antibiotikumok felezőhigításait tartalmazzák a mikrodilúció eljáráshoz hasonlóan. Az 5 óra inkubációs idő leteltével a mintákat acridin orange fluoreszcens festékkel jelöltük meg és áramlási citométer segítségével számszerűsítettük a baktériumokat az egyes antibiotikum koncentrációk esetében. Ezután a baktériumszám alapján meghatároztuk az antibiotikumok minimális inhibitoros koncentrációját (MIC), melyből megállapítható a baktérium antibiotikum rezisztenciaprofilja. Eredményeinket összevetettük a mai napig gold standard módszerként használt mikrodilúciós technikával 24 óra inkubáció után kapott eredményekkel.
Eredmények: A jelentős inkubációs időkülönbség ellenére a MICy és a referencia módszer által meghatározott MIC értékek összehasonlítása 76%-ban eredményeztett ±1 felezőhígításon belüli eltérést. Így a mérések 87,6%-ban ugyanazokat a rezisztencia/érzékenység eredményeket kaptuk, mint a referencia módszernél. Az eljárásunk során 8,5%-ban fordult elő minor hiba és csupán 2,9%-ban fordult elő major hiba.
Megbeszélés: A kutatási eredményeink bizonyítják, hogy az általunk fejlesztett módszer, a MICy lehetővé teszi a személyre szabott antibiotikum terápia elkezdését kritikus állapotú betegeknél legalább egy nappal korábban, mint a ma is használt mikrodilúciós módszer. A kezelés így valószínűleg növeli a terápia hatékonyságát, költséghatékonyabbá teszi azt, és a szűkebb spektrumú antibiotikumok használatával antibiotikumrezisztencia terjedése is lassítható, mely további tervezett vizsgálataink tárgya.



